**A l’atenció de Salvador Illa primer secretari del PSC,**

**Benvolgut,**

Et comunico que he decidit donar-me de baixa com a afiliat del PSC. Paso a exposar-te els motius de la meva decisió.

Des del dia 4 de febrer de 2020 que vaig comunicar a l’alcaldessa Nuria Marin les greus irregularitats en la gestió del Consell Esportiu de l’LH he constatat, dia rere dia, com la direcció del partit no ha actuat amb la fermesa deguda i amb la voluntat d’esclarir els fets. Malgrat vaig fer el que s’havia de fer des del primer moment. Malgrat vaig ser lleial a l’alcaldessa a qui, com a meu superior li vaig fer saber totes les irregularitats que havia detectat amb aportació de proves objectives. Malgrat tot, la resposta que vaig obtenir va ser lamentable. Des del primer minut vaig sentir com es traïa la meva confiança. Es va donar credibilitat a la versió dels qui havien comés les irregularitats, se’ls va fer costat mentre a mi se’m condemnava a l’ostracisme.

En la reunió que vaig mantenir amb l’alcaldessa el 4 de febrer de 2020 li vaig detallar la informació de la qual disposava amb proves documentals que demostraven les presumptes irregularitats:

• Actes d'assemblees falsificades i trameses al Consell Català de l’Esport en el rendiment oficial de comptes que es requereix per poder tramitar la petició de subvencions públiques. Aquestes falses assemblees inclouen uns pressupostos i tancaments d'exercici molt superiors (en algun exercici amb més de 400.000 euros de diferència) als pressupostos i tancaments de les assemblees efectivament celebrades. Aquest diferencial pressupostari s’escapava al control intern de l’entitat i a la fiscalització que es requereix per al cobrament de les subvencions.

• Comptabilitat de la caixa interna amb centenars de pagaments en efectiu per tota mena de serveis sense declarar en cap cas a hisenda o a la seguretat social.

• Fulls de pagaments i dietes on es constaten presumptament tota mena de males pràctiques: despeses personals totalment injustificades, dobles retribucions, pagaments per serveis sense concretar hores o dedicació, pagaments de multes, bars de copes...

• Indemnització de 47.000 euros per acomiadament a un dels tres implicats i directiu del Consell. Cap òrgan de direcció va aprovar aquesta indemnització tal i com es demostra repassant les actes de les comissions directives i de les assemblees. A més tothom sabia que aquest directiu va marxar voluntàriament i que al cap de pocs mesos va ser nomenat assessor de l’Ajuntament . Darrerament el fiscal ha demanat més de 4 anys de presó pels dos implicats.

Tots aquestes irregularitats són les que van fonamentar la denuncia que vaig presentar a l’autoritat judicial competent. Cal tenir en compte que el que vaig denunciar no té res a veure amb percepcions personals subjectives es basa en fets objectius i en documents i proves molt concretes i que demostren obertament les irregularitats. Ningú de la direcció del PSC s'ha interessat per tot allò que vaig denunciar, les proves que aportava i la meva versió dels fets. Fins i tot, es van produir declaracions del en aquell moment primer secretari, Miquel Iceta, dient en un mitjà públic que no creia que s’hagués de parlar de corrupció sinó “d’algun tipus d’irregularitat administrativa” D’on ho va treure això? Versió dels investigats? Segurament si s’hagués dignat a parlar amb mi no hagués gosat a fer tals informacions.

Darrerament em vaig posar en contacte amb tu per escrit com a primer secretari del PSC per fer-te saber el meu desacord i la meva indignació davant la passivitat de la direcció del partit en tot aquest afer. També et demanava formalment una reunió amb tu, o amb la persona que deleguessis, per donar la meva versió dels fets. En l’escrit de resposta d’un altre membre de la teva executiva, vaig sentir com fugíeu d’estudi i us negàveu un cop més a parlar amb mi. Cap major menys teniment?

L’actitud de la direcció del PSC vulnera greument els protocols de compliment normatiu aprovats en el darrer congrés

L’octubre de 2019 es va aprovar la directiva europea de protecció del denunciant que estableix uns canals protegits per poder denunciar, de manera anònima, males pràctiques en empreses privades o organismes públics. En els treballs previs la comissió Europea va realitzar un estudi que demostrava que la desprotecció del denunciant de corrupció provoca pèrdues superiors a 6000 milions d’euros anuals en els pressupostos públics de la Unió. Segons una enquesta que va realitzar el Global Business Ethics.- un 36% dels treballadors públics que van denunciar irregularitats van ser víctimes de represàlies dels seus superiors.

El PSC en el seu darrer congrés va aprovar una resolució, inspirada en l’esperit de la directiva europea, que establia tot un seguit de mesures per facilitar als seus afiliats, siguin càrrec públic o no, poder denunciar males pràctiques. La idea és la mateixa: protegir el denunciant. En aplicació d’aquestes resolucions s’ha implantat el “Compliance Program”. Una pedra angular d’aquest programa és la creació de l’Òrgan de Control Intern (OCI) que ha de garantir l’atenció i la protecció dels militants que es decideixin a denunciar indicis de delictes.

Doncs bé, en tres ocasions, en vaig adreçar a l’OCI i al gabinet extern associat. En cap cas se m’ha donat cap resposta efectiva.

Cada cop són més les persones implicades amb un PSC corresponsable per acció o per omissió

Actualment el procediment es troba encara en fase d'instrucció i les tres persones implicades en la meva denúncia es mantenen en llibertat amb càrrecs juntament amb altres persones encausades posteriorment, fins un total de 19 persones la majoria afiliats i afiliades al PSC, entre elles la pròpia alcaldessa. El cas es va estenent com una taca d’oli. Així durant el més de febrer el jutjat d’instrucció de Cornellà va obrir una peça separada al Consell Esportiu i al propi ajuntament de la ciutat veïna per presumpte desviament de fons públics. Darrerament s’ha produït una segona dimissió: la del Tinent Alcalde i Primer secretari del PSC, Sr Cristian Alcazar després que el fiscal li demanés més de 4 anys de presó. Sense que ningú doni comptes de res.

Que el conflicte romangui en fase d’instrucció no hauria d’impedir un procediment intern per depurar responsabilitats polítiques, sense que això vulgui dir interferir en el procediment penal que sempre es mou per objectius, paràmetres i motivacions diferents.

En aquest cas, i en tots aquells casos on hi hagi evidencies delictives, si el denunciant actua amb responsabilitat i no vol delinquir per omissió, sempre es produirà simultaneïtat entre la denúncia als tribunals (obligada un cop es tenen les evidències) i el trasllat als òrgans interns del partit. El procés d’investigació interna sempre coincidirà en el temps amb el procediment judicial.

Hi ha indicis suficients que evidencien l’existència de greus irregularitats que més enllà del que determini la justícia, políticament i èticament resulten inadmissibles. Les evidències són palmàries .

Deixar en mans exclusivament de la justícia la depuració de responsabilitats polítiques mentre es mira cap a un altre costat i s’ataca al denunciant, en aquest cas company del propi partit, és una mala pràctica en què alguns partits tradicionalment han caigut i que denota una manca de voluntat i compromís per combatre la corrupció d’arrel. Corrupció que tan mal ha fet a la imatge dels polítics i a la política en general. Corrupció que només sabem denunciar quan les comet un altre.

Hi ha un component de caire intern que també obligaria el PSC a actuar amb caràcter immediat. Les actuacions dels directius del Consell, els verificadors comptables, secretaris, i tresorers, gairebé tots ells militants del PSC, cosa que denota un control ferri del Consell que aixeca totes les sospites, juntament amb la inacció posterior del partit un cop es coneixen els fets, que impliquen judicialment a una quantitat important d’afiliats, tot això evidencia que el PSC és corresponsable de tot el que es derivi de les pràctiques corruptes i de la més que previsible fallida econòmica del Consell Esportiu.

Qui desprestigia la política i les institucions no és mai qui presenta una denúncia sinó qui comet el delicte. Cal un profund canvi cultural en aquest sentit: preservar el prestigi d’un partit passa per actuar amb rapidesa, decisió i contundència davant de la més mínima sospita. Ocultar els fets per preservar la imatge de qualsevol institució és la base de la corrupció sistèmica que tan de mal ha fet al nostre país.

Acabo amb el que et vaig dir en el darrer escrit que et vaig enviar:

“És molt trista i decebedora la passivitat amb què abordeu el tema a l'empara que aquest està en mans de la justícia. ¿És aquesta l'actitud per fer front amb determinació i fermesa a la xacra de la corrupció que tant desprestigia la política? ¿Creuar els dits, amagar el cap sota l’ala, deixar que els advocats (pagats o no pel partit) facin la seva feina i no fer res per esclarir els fets? ¿No hem après que en els casos de corrupció la tasca dels jutges és una i la dels partits és una altra? ¿O és que només allò que és delicte és inadmissible políticament? Depurar responsabilitats polítiques no és jutjar, és començar a fer les coses bé en aplicació compromesa i exemplar dels principis ètics fundacionals del PSC.

Massa hermetisme, massa passivitat, massa tancar files, massa silenci tronador, massa repressió per a qui es surt del guió i es decideix a denunciar la corrupció. Aquest no és el camí. La ciutadania de l´Hospitalet es mereix una altra resposta del PSC. La ciutadania de L’Hospitalet es mereix explicacions de tot el que ha passat.

Porto dècades de militància en el partit, he exercit responsabilitats diverses tant orgàniques com institucionals, crec que amb una lleialtat inqüestionable. Ara, finalment, després d’alertar i denunciar presumptes pràctiques corruptes, en exercici del meu càrrec, i després d'informar prèviament a l'alcaldessa sense que aquesta no em fes ni cas, se'm condemna al més injust dels ostracismes. Per a mi tot plegat és lamentable. He vist i veig el món a l’inrevés”

Crec que amb tot queden sobradament fonamentats els motius per presentar la meva baixa com a afiliat i militant del PSC.

Atentament

L’Hospitalet, 27 de Maig de 2022

Jaume Graells Veguin